Θεοδώρα Τζάκρη

Η Θεοδώρα Τζάκρη (Πέλλα, 14 Σεπτεμβρίου 1970) είναι Ελληνίδα νομικός, πολιτικός και ανεξάρτητη βουλευτής Πέλλας, εκλεγμένη με τον ΣΥΡΙΖΑ-Προοδευτική Συμμαχία. 

Είναι ιδρυτικό μέλος και Αντιπρόεδρος του κόμματος Κίνημα Δημοκρατίας, που μετονομάστηκε σε Δημοκράτες - Προοδευτικό Κέντρο. 

Έχει διατελέσει υφυπουργός Βιομηχανίας και υφυπουργός Εσωτερικών, Αποκέντρωσης και Ηλεκτρονικής Διακυβέρνησης.

Βιογραφία
Γεννήθηκε στην Πέλλα και κατοικεί στα Γιαννιτσά. Είναι παντρεμένη με τον Ιωάννη Πατσιά και έχει μια κόρη.

Σπούδασε Νομικά στην Νομική Σχολή του Αριστοτελείου Πανεπιστημίου Θεσσαλονίκης και άσκησε δικηγορία στα Γιαννιτσά στο διάστημα 1996-2004. 

Το 1998 εξελέγη νομαρχιακή σύμβουλος του νομού Πέλλας και επανεξελέγη στις εκλογές του 2002. Διετέλεσε Αντινομάρχης Πέλλας αρμόδια σε θέματα Παιδείας και Πολιτισμού, εκπρόσωπος του νομού Πέλλας στο Περιφερειακό Κέντρο Ισότητας και μέλος του Δικτύου Αιρετών Γυναικών στην Τοπική Αυτοδιοίκηση.

Το 2004 εξελέγη βουλευτής Πέλλας με το ΠΑΣΟΚ και επανεξελέγη στις εκλογές του 2007, 2009 και 2012. Από τον Οκτώβριο του 2009 μέχρι και τον Ιούνιο του 2011 ήταν υφυπουργός Εσωτερικών, Αποκέντρωσης και Ηλεκτρονικής Διακυβέρνησης με έδρα τη Θεσσαλονίκη στην κυβέρνηση του Γιώργου Παπανδρέου. 

Στις 11 Νοεμβρίου 2013 ψήφισε υπέρ της πρότασης δυσπιστίας του ΣΥΡΙΖΑ εναντίον της κυβέρνησης Σαμαρά και διαγράφηκε από την Κοινοβουλευτική Ομάδα του ΠΑΣΟΚ.Υπερψήφισε την πρόταση μομφής και διαγράφηκε από το ΠΑ.ΣΟ.Κ. η Θ. Τζάκρη, Αγγελιοφόρος, ηλεκτρονική έκδοση, 11-11-2013. Το 2014, η Τζάκρη έκανε συζητήσεις με το ΣΥΡΙΖΑ, ώστε να ενταχθεί στο Κόμμα.Η Τζάκρη στον ΣΥΡΙΖΑ μετά τη συνάντηση με τον Τσίπρα

Στις εκλογές της 25ης Ιανουαρίου 2015, η Τζάκρη έθεσε υποψηφιότητα με τον ΣΥΡΙΖΑ στην περιφέρεια Πέλλας και κατέλαβε μία από τις τρεις έδρες του ΣΥΡΙΖΑ.Εκλογές 2015: Κλείνουν τα ψηφοδέλτια του ΣΥΡΙΖΑ Επανεξελέγη στις εκλογές του Σεπτεμβρίου του 2015. Από τον Σεπτέμβριο του 2015 ως τον Νοέμβριο του 2016 διετέλεσε υφυπουργός Οικονομίας, Ανάπτυξης και Τουρισμού.

Στις βουλευτικές εκλογές του 2019 επανεξελέγη στην Πέλλα με τον ΣΥΡΙΖΑ-Π.Σ., όπως και στις του Μαΐου του 2023 και του Ιουνίου του 2023. Τον Ιούλιο του ίδιου έτους ορίστηκε κοινοβουλευτική εκπρόσωπος του κόμματος.

Στις 12 Νοεμβρίου 2024 ανακοίνωσε την αποχώρησή της από τον ΣΥΡΙΖΑ-Π.Σ. και στις 21 Νοεμβρίου, με επιστολή της στον Πρόεδρο της Βουλής, ανακοίνωσε την ανεξαρτητοποίησή της από την Κοινοβουλευτική Ομάδα του κόμματος. Στις 23 Νοεμβρίου 2024, συμμετείχε στην παρουσίαση της ιδρυτικής διακήρυξης του κόμματος Κίνημα Δημοκρατίας, υπό τον Στέφανο Κασσελάκη.

 Παραπομπές 

 Εξωτερικοί σύνδεσμοι 
 Βιογραφικό της Θεοδώρας Τζάκρη στην Ελευθεροτυπία
 Προσωπική ιστοσελίδα της Θεοδώρας Τζάκρη 

Κατηγορία:Έλληνες δικηγόροι του 20ού αιώνα
Κατηγορία:Βουλευτές Πέλλας
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Βουλευτές εκλεγμένοι με το ΠΑΣΟΚ
Κατηγορία:Έλληνες βουλευτές διαγραφέντες
Κατηγορία:Έλληνες υφυπουργοί Εσωτερικών, Αποκέντρωσης και Ηλεκτρονικής Διακυβέρνησης
Κατηγορία:Έλληνες υφυπουργοί Οικονομίας, Ανάπτυξης και Τουρισμού